**აჭარის ავტონომიური რესპუბლიკის უმაღლესი საბჭოს**

**ღია მმართველობის საბჭოსა და საკონსულტაციო ჯგუფის სხდომის**

**ოქმი №1**

|  |  |
| --- | --- |
| ქ. ბათუმი | 22.03.2024 წ. |

სხდომა დაიწყო: 15:00 საათზე.

**სხდომას თავმჯდომარეობდა** - აჭარის ავტონომიური რესპუბლიკის უმაღლესი საბჭოს თავმჯდომარე//ღია მმართველობის საბჭოს თავმჯდომარე **დავით გაბაიძე**

**სხდომას ესწრებოდნენ:**

**ღია მმართველობის საბჭოს წევრები:**

|  |  |  |
| --- | --- | --- |
| 1 | **ტიტე აროშიძე** | უმაღლესი საბჭოს თავმჯდომარის მოადგილე |
| 2 | **დავით ბაციკაძე** | განათლების, მეცნიერების, კულტურისა და სპორტის საკითხთა კომიტეტის თავმჯდომარე |
| 3 | **ვლადიმერ მგალობლიშვილი** | საკონსტიტუციო, იურიდიული და საპროცედურო საკითხთა კომიტეტის თავმჯდომარე |
| 4 | **მარინე გვიანიძე** | საფინანსო, საბიუჯეტო და ეკონომიკურ საკითხთა კომიტეტის თავმჯდომარე |
| 5 | **ირაკლი ჩავლეიშვილი** | უმაღლესი საბჭოს დამოუკიდებელი წევრი |

**საკონსულტაციო ჯგუფის წევრები:**

|  |  |  |
| --- | --- | --- |
| 1 | **ირინე ურუშაძე** | გაეროს განვითარების პროგრამა (UNDP), საპარლამენტო პროექტის ოფიცერი  |
| 2 | **ალექსანდრე ლორთქიფანიძე** | დემოკრატიის ინსტიტუტი, აღმასრულებელი საბჭოს თავმჯდომარე; |
| 3 | **ნინო ჩხაიძე** | ა(ა)იპ ,,ახალგაზრდული ორგანიზაცია ცვლილებები თანაბარი უფლებებისთვის’’ |
| 4 | **ციალა ქათამიძე** | ა(ა)იპ მწვანე სექტორი |
|  |  |  |

**სხდომას ასევე ესწრებოდნენ უმაღლესი საბჭოს აპარატის თანამშრომლები:**

|  |  |  |
| --- | --- | --- |
| 1 | **ზურაბ ჭურკვეიძე** | უმაღლესი საბჭოს აპარატის უფროსი |
| 2 | **ხათუნა ნაყეური** | საერთაშორისო ურთიერთობისა და სტრატეგიული განვითარების დეპარტამენტის უფროსი |
| 3 | **სულხან დუმბაძე** | უმაღლესი საბჭოს თავმჯდომარის კაბინეტის უფროსი |
| 5 | **მალვინა ჯიბლაძე** | საერთაშორისო ურთიერთობისა და სტრატეგიული განვითარების დეპარტამენტის დამხმარე მოსამსახურე |

შეხვედრა ღია მმართველობის საბჭოს თავმჯდომარემ დავით გაბაიძემ გახსნა და წევრებს წარუდგინა ღია მმართველობის საბჭოს 2024 წლის 22 მარტის №1 სხდომის დღის წესრიგის პროექტი.

**დღის წესრიგი**

|  |
| --- |
|  შეხვედრის გახსნა |
| მომხსენებელი: **დავით გაბაიძე -** აჭარის ავტონომიური რესპუბლიკის უმაღლესი საბჭოს თავმჯდომარე // ღია მმართველობის საბჭოს თავმჯდომარე |
| *1.აჭარის უმაღლესი საბჭოს ღია მმართველობის 2022-2024 წლების სამოქმედო გეგმის მიმდინარეობის მიმოხილვა*მომხსენებელი: **დავით გაბაიძე -** აჭარის ავტონომიური რესპუბლიკის უმაღლესი საბჭოს თავმჯდომარე // ღია მმართველობის საბჭოს თავმჯდომარე |
| *2. აჭარის უმაღლესი საბჭოს ღია მმართველობის 2022-2024 წლების სამოქმედო გეგმის, მეორე ვალდებულებასთან „ახალგაზრდების მონაწილეობის გაძლიერება უმაღლესი საბჭოს საქმიანობაში“ დაკავშირებით ახალგაზრდული კონკურსების მიმოხილვა* მომხსენებელი: **დავით ბაციკაძე** - [განათლების, მეცნიერების, კულტურისა და სპორტის საკითხთა კომიტეტის თავმჯდომარე](http://sca.ge/geo/team/show/15) |
| 3. *თემატური მოკვლევის ჯგუფის მიერ თემატურ მოკვლევის ,,აჭარის ავტონომიური რესპუბლიკის აღმასრულებელი ორგანოების ღია მმართველობის შეფასება’’, შემაჯამებელი ანგარიშის უმაღლესი საბჭოს ბიუროსთვის წარდგენასთან დაკავშირებით.* |
| მომხსენებელი: **დავით გაბაიძე -** აჭარის ავტონომიური რესპუბლიკის უმაღლესი საბჭოს თავმჯდომარე // ღია მმართველობის საბჭოს თავმჯდომარე**ტიტე აროშიძე** - საბჭოს თავმჯდომარის მოადგილე**დავით ბაციკაძე** - [განათლების,  მეცნიერების, კულტურისა და სპორტის საკითხთა კომიტეტის თავმჯდომარე](http://sca.ge/geo/team/show/15)**ვლადიმერ მგალობლიშვილი** - [საკონსტიტუციო, იურიდიული და საპროცედურო საკითხთა კომიტეტის თავმჯდომარე](http://sca.ge/geo/team/show/29)**მარინე გვიანიძე** - [საფინანსო, საბიუჯეტო და ეკონომიკურ საკითხთა კომიტეტის თავმჯდომარე](http://sca.ge/geo/team/show/19)**ირაკლი ჩავლეიშვილი** - [უმაღლესი საბჭოს დამოუკიდებელი წევრი](http://sca.ge/geo/team/show/41) |
| შეხვედრის შეჯამება/დახურვა |

სხდომის თავმჯდომარემ, **დავით გაბაიძემ,** აღნიშნა, რომ კომისიის სხდომას ესწრებოდა ღია მმართველობის საბჭოს ოთხი წევრი და სხდომა გახსნილად გამოაცხადა. მან კენჭისყრის მიზნით კომისიის წევრებს სხდომის დღის წესრიგით გათვალისწინებული საკითხები გააცნო.

ღია მმართველობის საბჭოს წევრებმა დღის წესრიგი ერთხმად დაამტკიცეს.

**I**

**აჭარის უმაღლესი საბჭოს ღია მმართველობის 2022-2024 წლების სამოქმედო გეგმის მიმდინარეობის მიმოხილვა**

**მოისმინეს:**

სხდომის თავმჯდომარემ დავით გაბაიძემ აღნიშნა, რომ ღია მმართველობის საბჭომ დაამტკიცა რიგით მეორე, ღია მმართველობის 2022-2024 წლების სამოქმედო გეგმა, რომელიც აერთიანებს 8 ვალდებულებას და თავმოყრილია სამ ძირითად პრიორიტეტულ მიმართულებაში:

1) საზოგადოების მონაწილეობის გაზრდა საკანონმდებლო საქმიანობაში;

2) უმაღლესი საბჭოს მიერ აღმასრულებელი ხელისუფლების საზედამხედველო საქმიანობაში მოქალაქეთა ჩართულობის უზრუნველყოფა;

3) სხვადასხვა აქტივობით საბჭოს და მისი საქმიანობის შესახებ ცნობიერების ამაღლება.

სხდომის თავმჯდომარემ აღნიშნა, რომ ღია მმართველობის მიმდინარე სამოქმედო გეგმის ვალდებულებების 45% სრულად შესრულდა, ნაწილობრივ 35% და არ დაწყებულა 20%. თავმჯდომარემ დეტალურად მიმოიხილა ვალდებულებების შესრულების თითოეული ეტაპი.

პირველ პრიორიტეტულ მიმართულებას “[საზოგადოების მონაწილეობის გაზრდა საკანონმდებლო საქმიანობაში”,](https://docs.google.com/document/d/1CIPgTTFN6bnqMrfbgV2gSM_FtHwukBVC/edit#heading=h.gjdgxs) აქვს განხორციელების 3 ეტაპი:

1. [საზოგადოების მონაწილეობის გაძლიერება ონლაინმექანიზმებით](https://docs.google.com/document/d/1CIPgTTFN6bnqMrfbgV2gSM_FtHwukBVC/edit#heading=h.30j0zll);
2. [ახალგაზრდების მონაწილეობის გაძლიერება უმაღლესი საბჭოს საქმიანობაში](https://docs.google.com/document/d/1CIPgTTFN6bnqMrfbgV2gSM_FtHwukBVC/edit#heading=h.1fob9te);
3. [სამოქალაქო ჩართულობის სტრატეგიის განსაზღვრა](https://docs.google.com/document/d/1CIPgTTFN6bnqMrfbgV2gSM_FtHwukBVC/edit#heading=h.3znysh7).

მომხსენებელმა დავით გაბაიძემ **პირველ ვალდებულებასთან** დაკავშირებით აღნიშნა, რომ უმაღლესი საბჭოს ვებ-გვერდი ერთ-ერთი საუკეთესო ინსტრუმენტია, რომლითაც საბჭო ახერხებს კომუნიკაციასა და ინფორმაციის მიწოდებას საზოგადოებისათვის. ვებ-გვერდი მორგებულია ყველა მობილურ მოწყობილობაზე და მისი საშუალებით (Chaerte.sca.ge) მოქალაქეებს შეუძლიათ კანონპროექტზე ხმის მიცემა.

**მეორე ვალდებულებასთან** - „[ახალგაზრდების მონაწილეობის გაძლიერება უმაღლესი საბჭოს საქმიანობაში](https://docs.google.com/document/d/1CIPgTTFN6bnqMrfbgV2gSM_FtHwukBVC/edit#heading=h.1fob9te)“ დაკავშირებით კი განმარტა, რომ მიმდინარე სხდომაზე, ბატონი დავით ბაციკაძის მოხსენების შემდგომ იქნება განხილული.

**მესამე ვალდებულებასთან** დაკავშირებით კი მიუთითა, რომ ის შედგებოდა ორი ეტაპისაგან, თუმცა, ვალდებულების ეტაპის შესრულების ვადებში აცდენები აღინიშნება და ამ შემთხვევაში ვალდებულების არ შესრულება კონკრეტულად გულისხმობდა ვალდებულების შესრულებას დარღვეულ ვადაში. მიუხედავად ზემოაღნიშნული შემთხვევებისა, მიმდინარე მოწვევის მიერ აღებული ვალდებულებების 75% მაინც შესრულდება.

სხდომის თავმჯდომარემ აღნიშნული ვალდებულებასთან დაკავშირებით საკონსულტაციო ჯგუფის წევრს ალექსანდრე ლორთქიფანიძეს სთხოვა სამოქალაქო საზოგადოების ჩართულობის გააქტიურების ორგანიზება და მიუთითა მათ მნიშვნელოვან როლზე „სამოქალაქო ჩართულობის სტრატეგიის განსაზღვრაში“ ვალდებულების განხორციელებაში.

სხდომის თავმჯდომარემ, **მეოთხე ვალდებულებასთან** დაკავშირებით აღნიშნა, რომ თემატური მოკვლევა ახალი საზედამხედველო ინსტრუმენტია უმაღლესი საბჭოსთვის, რომლის ინსტიტუციონალიზაცია საბჭომ უკვე მოახდინა და რეგლამენტში შესაბამისი ცვლილების ასახვით სრულად შეასრულა ვალდებულების პირველი ეტაპი. თემატური მოკვლევის დანერგვა გათვალისწინებულია უმაღლესი საბჭოს ღია მმართველობის 2022-2024 წლების სამოქმედო გეგმის სწორედ ამ ვალდებულებაში. მიუხედავად იმისა, რომ პრაქტიკაში დანერგვას საბჭო უკვე წლებია ახორციელებდა, საბჭომ თემატური მოკვლევის პილოტირება უმაღლეს საბჭოში ღია მმართველობის საკითხებზე 2023 წელს უკვე განახორციელა, შესაბამისად ვალდებულების მეორე ეტაპიც სრულად შეასრულა.

რაც შეეხება მესამე „უმაღლესი საბჭოს წევრთა და თანამშრომელთა გადამზადება მდგრადი განვითარების დღის წესრიგის, ასევე, ეროვნული თუ საერთაშორისო მიდგომების შესახებ“ და მეოთხე „ღია მმართველობის საბჭოს მიერ თემატური მოკვლევის ჩატარება რეგიონში მდგრადი განვითარების დღის წესრიგის ან მისი ნაწილის (გარდა ღია მმართველობისა) შესრულებაზე და შესაბამისი რეკომენდაციების გაცემა“ ეტაპებს, ჯერ არ შესრულებულა.

**მეხუთე ვალდებულებასთან**  „საზოგადოების მონაწილეობის გაზრდა საზედამხედველო საქმიანობაში, ონლაინმექანიზმების გამოყენებით“ დაკავშირებით, სხდომის თავმჯდომარემ განმარტა, რომ ოთხივე ეტაპი შესრულებულია და დაინტერესებულ მხარეს chaerte.sca.ge-ზე სხვადასხვა მექანიზმით შეუძლიათ ჩაერთონ საზედამხედველო საქმიანობაში. მან ასევე აღნიშნა, რომ მიუხედავად საზოგადოების მხრიდან დაფიქსირებული რიგი აქტივობებისა, ჩართულობის პლატფორმების გამოყენება მაინც არ იყო მაღალი.

სხდომის თავმჯდომარემ აღნიშნა, რომ ყველაზე მნიშვნელოვანი პროგრესი **მეექვსე ვალდებულებაში** „ღია მმართველობის რეგიონულ საკანონმდებლო ორგანოთა საერთაშორისო ქსელი“ შეინიშნებოდა. პირველი ეტაპი სრულად შესრულდა და უმაღლესმა საბჭომ შეიმუშავა რეგიონულ პარლამენტთა და სამოქალაქო ორგანიზაციათა პირველი კონფერენციის კონცეფცია და გეგმა. მეორე ეტაპი შესრულების ეტაპზეა და მიმდინარეობს დამეგობრებულ რეგიონებთან კონფერენციის ფორმატის და კონკრეტულ მონაწილეთა შეთანხმება, ასევე, სამოქალაქო სექტორის ჩართულობის უზრუნველყოფა. დღეისათვის, კონფერენციაში მონაწილეობის დასტური პოლონეთისა და გერმანიის, როგორც სახელისუფლებო, ასევე მათი რეგიონული პარლამენტების წარმომადგენლებისა და არასამთავრობო წარმომადგენლებისაგან გვაქვს. მან ასევე მიუთითა, რომ პერიოდულად იზრდება კონფერენციაში მონაწილეთა მსურველთა რაოდენობა. მათ შორისაა გაეროს განვითარების პროგრამის სომხეთის წარმომადგენლობა. მომხსენებელმა აღნიშნა, რომ უმაღლესი საბჭოს საერთაშორისო ურთიერთობებისა და სტრატეგიული განვითარების დეპარტამენტი მუდმივ კომუნიკაციაშია პარტნიორ ორგანიზაციებთან და კონფერენციამდე მონაწილეთა რაოდენობა კიდევ გაიზრდება.

სხდომის თავმჯდომარემ აღნიშნა, რომ მსგავსი მასშტაბისა და მნიშვნელობის კონფერენცია იქნება პირველი უმაღლესი საბჭოსთვის და მადლობა გადაუხადა გაეროს განვითარების პროგრამის (UNDP) წარმომადგენელს, ირინე ურუშაძეს ჩართულობისთვის, ასევე, მონაწილეების კონფერენციაზე ჩამოყვანასა და დასწრებისათვის გასაწევი ხარჯების მხარდაჭერისთვის.

აღნიშნული ვალდებულების დანარჩენ ეტაპებთან დაკავშირებით სხდომის თავმჯდომარემ განმარტა, რომ ისინი შესრულების პროცესშია.

მნიშვნელოვანი პროგრესია ღია მმართველობის სამოქმედო გეგმის **მეშვიდე ვალდებულებაშიც,** კერძოდ სრულად შესრულდა პირველი ეტაპი დავებ-გვერდს დაემატა შესაბამისი განყოფილება, სადაც განთავსებულია კანონპროექტებზე მიღებული მოსაზრებები, სხდომის ოქმები და სხვა მასალა. მეორე და მესამე ეტაპი შესრულების პროცესშია.

სხდომის თავმჯდომარემ მიუთითა, რომ გამჭვირვალობის გაზრდა უნდა განხორციელდეს იმ გარემოებების გათვალისწინებით, რომ თავსებადი იყოს პერსონალურ მონაცემების დაცვასთან. ამისათვის საბჭომ გადაამზადა თანამშრომელი, შესაბამისად დაგროვდა გამოცდილებაც და შედეგად გვაქვს სამოქალაქო საზოგადოების მხრიდან ნაკლები კრიტიკა ღიაობასა და საჯარო ინფორმაციის ხელმისაწვდომობასთან დაკავშირებით.

სხდომას შეუერთდა ღია მმართველობის საბჭოს წევრი, **ვლადიმერ მგალობლიშვილი.**

**მერვე ვალდებულებასთან** - “:საინფორმაციო კამპანია საზოგადოების მონაწილეობის მექანიზმებზე, დაკავშირებით” მომხსენებელმა აღნიშნა, რომ სამივე ეტაპი სრულად შესრულდა და განსაკუთრებული აქტიურობისათვის მადლობა გადაუხადა ღია მმართველობის საბჭოს წევრს მარიკა გვიანიძეს, რომელმაც ღია მმართველობის საკითხებთან დაკავშირებით, საინფორმაციო შეხვედრები ჩაატარა აჭარის რეგიონის მუნიციპალიტეტებში, სკოლებსა და უნივერსიტეტებში.

სხდომის თავმჯდომარემ წევრებს მოუწოდა „აჭარის უმაღლესი საბჭოს ღია მმართველობის 2022-2024 წლების სამოქმედო გეგმის მიმოხილვა“ მიეღოთ ცნობად და საკითხი დააყენა კენჭისყრაზე:

|  |  |
| --- | --- |
| მომხრე: 5 | წინააღმდეგი:0 |

**I I**

**აჭარის უმაღლესი საბჭოს ღია მმართველობის 2022-2024 წლების სამოქმედო გეგმის, მეორე ვალდებულებასთან „ახალგაზრდების მონაწილეობის გაძლიერება უმაღლესი საბჭოს საქმიანობაში“ დაკავშირებით ახალგაზრდული კონკურსების მიმოხილვა**

**მოისმინეს:**

სხდომის თავმჯდომარემ, დავით გაბაიძემ განმარტა, რომ უმაღლესი საბჭო არის და ყოველთვის უნდა იყოს აქტიური ახალგაზრდებთან მიმართებაში და ამისთვის სთავაზობს ისეთ მექანიზმებს, რომლებიც მათ დააინტერესებს შემდგომში საბჭოს საქმიანობაში ჩასართავად. მან აღნიშნა, რომ ამ მიმართულებით გარკვეული ტიპის სიახლეებია დაგეგმილი და დეტალურად ღია მმართველობის საბჭოს წევრი ბატონი დავით ბაციკაძე ისაუბრებდა.

მომხსენებელმა დავით ბაციკაძემ განმარტა, რომ მეორე ვალდებულების შესრულების ფარგლებში დაგეგმილია ორი კონკურსის გამოცხადება. პირველი ეს არის ინტელექტუალური კონკურსი ბლოგის/სტატიის მოსამზადებლად თემაზე: „აჭარის ავტონომიური რესპუბლიკის ისტორიულ-პოლიტიკური მიმოხილვა“. აჭარის ავტონომიური რესპუბლიკის უმაღლესი საბჭო, ევროკავშირისა (EU) და გაეროს განვითარების პროგრამის (UNDP) მხარდაჭერით აცხადებს ახალგაზრდულ კონკურსს აჭარის ავტონომიური რესპუბლიკის კონსტიტუციურ სტატუსთან დაკავშირებით.

კონკურსის მიზანია: აჭარის კონსტიტუციური მანდატის შესახებ ახალგაზრდების ცნობიერების ამაღლება და რეგიონის უმაღლესი კონსტიტუციური ორგანოების საქმიანობისადმი ინტერესის გაზრდა. მან ასევე აღნიშნა, რომ კონკურსი საშუალებას აძლევს ახალგაზრდებს მოიკვლიონ ავტონომიური რესპუბლიკის ისტორია, მისი შექმნის წინაპირობები, კონსტიტუციური ჩარჩო და პოლიტიკური მნიშვნელობა.

დავით ბაციკაძემ აღნიშნა, რომ კონკურსში მონაწილეობის მიღება შეუძლია 16-დან 39 წლამდე

ასაკის საქართველოს მოქალაქეს, თუმცა საბჭოს წევრების გადაწყვეტილებით შესაძლებელია ასაკის ცვლილება. თავდაპირველად, იდეების მიღების ვადად 2024 წლის 1 ივნისი განისაზღვრა, თუმცა, აქაც შესაძლებელია ცვლილების განხორციელება და ნაწილობრივ მიზანშეწონილიც არის, კერძოდ, თუ კონკურსი ჩატარდება კონფერენციამდე, აღნიშნულ კონკურსში გამარჯვებულ მონაწილეს, დამატებითი ჯილდოს სახით, უმაღლესი საბჭოს მიერ ორგანიზებულ კონფერენციაზე დასწრების შესაძლებლობაც ექნება. მომხსენებელმა წევრებს შესთავაზა იდეები მიღების პერიოდი 15 მაისამდე განესაზღვრათ.

საკონკურსო პირობებთან დაკავშირებით, საბჭოს წევრმა დავით ბაციკაძემ კი განმარტა, რომ კონკურსში მონაწილეობის მსურველებმა უნდა გამოგზავნონ ბლოგ-პოსტის ან მოკლე სტატიის ფორმატის ნაშრომი. წარმოდგენილი ნაშრომი უნდა იძლეოდეს აჭარის რეგიონის ავტონომიური რესპუბლიკის სტატუსი ისტორიულ მიმოხილვასა და მისი პოლიტიკური მნიშვნელობის შესახებ მსჯელობას. ერთ მონაწილეს/მონაწილეთა ჯგუფს შეუძლია მხოლოდ ერთი ნაშრომის გამოგზავნა და ერთ ნაშრომს შეიძლება ჰყავდეს არაუმეტეს ორი ავტორი.

მომხსენებელმა დავით ბაციკაძემ ჩამოთვალა ის მოთხოვნები, რასაც წარმოდგენილი ნაშრომი უნდა აკმაყოფილებდეს, კერძოდ:

* იყოს ენობრივად გამართული და საინტერესოდ ჩამოყალიბებული
* არ აღემატებოდეს 1200 სიტყვას
* შესრულებული იყოს ქართული შრიფტით (utf-8 ფორმატით) - ფონტი calibri ან sylfaen. ნაშრომის ფონტის ზომასა და ხაზებს შორის დაშორებას მნიშვნელობა არ აქვს
* ნაშრომში მოყვანილ ფაქტებსა და მსჯელობას უნდა ჰქონდეს მითითებული წყაროები (ბმულების ან ლიტერატურის შემთხვევაში - ავტორის, ნაშრომის დასახელების და გამოქვეყნების თარიღის მითითებით) სქოლიოს სახით.
* ჯილდოსთან დაკავშირებით კი მომხსენებელმა მადლობა გადაუხადა ევროკავშირისა (EU) და გაეროს განვითარების პროგრამის (UNDP) წარმომადგენლებს მხარდაჭერისათვის და დააზუსტა, რომ კონკურსის გამარჯვებული მიიღებს - ლიტერატურის/საკანცელარიო ნივთების მაღაზიის 200 ლარიან სასაჩუქრე ვაუჩერს და სხვა ფასიან საჩუქრებს.
* მომხსენებელმა, ასევე დეტალურად გაუზიარა საბჭოს წევრებს დეტალები ნაშრომის შერჩევის პროცესთან დაკავშირებით და განმარტა, რომ:
* განაცხადების მიღების ვადის დასრულების შემდეგ, მიღებულ ნაშრომების პირველად გადარჩევას უზრუნველყოფს უმაღლესი საბჭოს საერთაშორისო და სტრატეგიული განვითარების დეპარტამენტი.
* დეპარტამენტის მიერ შერჩეული არაუმეტეს 3 ნაშრომიდან გამარჯვებულს გამოავლენს აჭარის უმაღლესი საბჭოს ღია მმართველობის საბჭო.
* გამარჯვებული ნაშრომი გამოქვეყნდება აჭარის უმაღლესი საბჭოს ვებგვერდზე - sca.ge.
* გამარჯვებული ნაშრომის ავტორი/ავტორები მიწვეულნი იქნებიან რეგიონული პარლამენტების საერთაშორისო კონფერენციაზე, რომელიც გაიმართება 2024 წლის მაისის ბოლოს.

ახალგაზრდების მონაწილეობის გასაძლიერებლად დაგეგმილ მეორე კონკურსთან დაკავშირებით მომხსენებელმა დავით ბაციკაძემ განმარტა, რომ დაგეგმილია კონკურსი სამართლებრივი კვლევის მოსამზადებლად ორ თემაზე. პირველი თემაა: შშმ პირთათვის ხელმისაწვდომი გარემოს უზრუნველყოფის ხელშეწყობა კანონმდებლობის მეშვეობით (შედარებით-სამართლებრივი ანალიზი), განსაკუთრებით რეგიონულ დონეზე, ხოლო მეორე თემაა: ადრეული ქორწინების პრობლემა აჭარაში - სიტუაციის და კანონმდებლობის კვლევა, შესაძლო გადაწყვეტის გზების შემოთავაზება.

მომხსენებელმა აღნიშნა, რომ ტექნიკური პირობები პირველი კონკურსის იდენტურია, თუმცა განსხვავებულია ნაშრომის წარდგენის ვადა და მოცულობა.

სხდომას შეუერთდა ღია მმართველობის საბჭოს წევრია **ტიტე აროშიძე.**

ღია მმართველობის საბჭოს თავმჯდომარე, დავით გაბაიძე შემოვიდა ინიციატივით, რომ აღნიშნული კონკურსებს ჯილდოს ნაწილში, ასევე მიეთითოს „და სხვა ფასიანი საჩუქრები“, რათა ამით დაწესდეს პერსონალური საჩუქრები კონკურსში გამარჯვებულებისათვის და უფრო მეტი მოტივაცია მისცეს ახალგაზრდებს ჩართულობისთვის.

სხდომის თავმჯდომარემ წევრებს მოუწოდა კონკურსების თარიღისა და ჯილდოს ნაწილში ცვლილებების გათვალისწინებით ეყარათ კენჭი:

|  |  |
| --- | --- |
| მომხრე: 6 | წინააღმდეგი:0 |

**I I I**

**თემატური მოკვლევის ჯგუფის მიერ თემატურ მოკვლევის ,,აჭარის ავტონომიური რესპუბლიკის აღმასრულებელი ორგანოების ღია მმართველობის შეფასება’’, შემაჯამებელი ანგარიშის უმაღლესი საბჭოს ბიუროსთვის წარდგენასთან დაკავშირებით**

**მოისმინეს:**

დღის წესრიგით გათვალისწინებული მესამე საკითხის განხილვის დაწყებამდე, სხდომის თავმჯდომარემ უმაღლესი საბჭოს აპარატის უფროსს, ზურაბ ჭურკვეიძეს სთხოვა იმ დოკუმენტების შესახებ გაეკეთებინა მოკლე მიმოხილვა, რომელიც საქართველოს პარლამენტმა მიიღო და ეხმიანება ღია მმართველობის საკითხებს.

სხდომის თავმჯდომარემ ასევე აღნიშნა, რომ უმაღლესი საბჭო თემატურ მოკვლევას მიიჩნევს ერთ-ერთ მნიშვნელოვან საზედამხედველო ინსტრუმენტად. აღნიშნული თემატური მოკვლევა განხორციელდა აჭარის ავტონომიური რესპუბლიკის უმაღლესი საბჭოს ღია მმართველობის საბჭოს 2022-2024 წლების სამოქმედო გეგმის ფარგლებში აღებული ვალდებულებების შესრულების მიზნით. მან ასევე განმარტა, რომ აჭარის ავტონომიური რესპუბლიკის უმაღლესი საბჭოს ღია მმართველობის თემატური მოკვლევის მიზანი აჭარის ავტონომიური რესპუბლიკის აღმასრულებელ ორგანოებში ღია მმართველობის კუთხით არსებული ვითარების შეფასება იყო. ჩამოთვალა თემატური მოკვლევის ჯგუფის წევრები და მიუთითა თემატურ მოკვლევაზე მომუშავე დეპარტამენტი.

თემატური მოკვლევის ფარგლებში, მოკვლევის ჯგუფმა წერილობით მიმართა აჭარის ავტონომიური რესპუბლიკის აღმასრულებელი ხელისუფლების ორგანოებს. შესაბამისად 9 უწყება მოიცვა კვლევამ, სამინისტროებისა და საქვეუწყებო დაწესებულების ჩათვლით.

თემატური მოკვლევის კითხვარი გაეგზავნა არასამთავრობო და სხვადასხვა საერთაშორისო ორგანიზაციებსაც, კერძოდ:

1. გაეროს განვითარების პროგრამა (UNDP)
2. ინფორმაციის თავისუფლების განვითარების ინსტიტუტი (IDFI)
3. მმართველობის მონიტორინგის ცენტრის აჭარის ბიურო
4. ,,საერთაშორისო გამჭვირვალობა - საქართველო (ბათუმის ფილიალი)
5. სამოქალაქო საზოგადოების ინსტიტუტი
6. ა(ა)იპ ახალგაზრდა მეცნიერებათა კავშირი ,,ინტელექტი’’
7. დემოკრატიის ინსტიტუტი
8. ა(ა)იპ ,,დემოკრატიული ჩართულობის ცენტრების ქსელის’’ კოორდინატორი
9. ა(ა)იპ ,,ახალგაზრდული ორგანიზაცია ცვლილებები თანაბარი უფლებებისთვის’’
10. აღმოსავლეთ ევროპის მრავალპარტიული დემოკრატისათვის (EECMD)
11. ა(ა)იპ ,,ბათუმის დამოუკიდებელი ცხოვრების ცენტრი’’
12. ა(ა)იპ მწვანე სექტორი
13. საქართველოს ახალგაზრდა იურისტთა ასოციაცია
14. თავისუფალ ჟურნალისტთა სახლი
15. ეროვნულ დემოკრატიული ინსტიტუტი (NDI) (ბათუმის ფილიალი)
16. საორსა

 თუმცა მათი მხრიდან ჩართულობა არ მომხდარა.

თემატური მოკვლევის დაწყებისა და შესაბამისი სამუშაო ჯგუფის შექმნის შესახებ გადაწყვეტილების მიღების შემდეგ მომზადდა თემატური მოკვლევის ტექნიკური პირობები, კითხვარი დაინტერესებულ პირთა მიერ საკუთარი დასაბუთებული მოსაზრებების წარმოსადგენად, თემატური მოკვლევის სამოქმედო გეგმა და გზამკვლევი.

საბჭომ შემდგომ მოიწვია ზეპირ მოსმენაზე ის დაინტერესებული მხარეები, რომლებმაც წერილობითი ფორმით წარმოადგინეს დოკუმენტურად დასაბუთებული საკუთარი პოზიციები მოკვლევის საგანთან დაკავშირებით. გარდა ამისა, შემუშავდა დასკვნები, რომლებიც კვლევაში მონაწილე მხარეებს გაეგზავნებათ რეკომენდაციის სახით. გაგზავნა მოხდება, მას შემდეგ რაც დოკუმენტი მიიღებს სამართლებრივ ფორმას და ბიუროს წარედგინება დასამტკიცებლად.

თემატური მოკვლევის ჩატარების შედეგად გამოიკვეთა მიგნებები, რომელზე მუშაობაც, აჭარის ავტონომიური რესპუბლიკის აღმასრულებელმა უწყებებმა უნდა გაითვალისწინონ, კერძოდ: უნდა შემუშავდეს ღია მმართველობის სტრატეგია და პოლიტიკა, პოლიტიკის შემუშავების პროცესში მომზადდეს მოქალაქეთა ჩართულობის ერთიანი სტანდარტი, გადაიხედოს ვებ-გვერდების ხელმისაწვდომობისა და ადაპტირების საკითხები. აუცილებლობას წარმოადგენს ნებისმიერი საჯარო უწყების ხელმისაწვდომობა ყველა დაინტერესებული მხარისათვის, ამიტომ უნდა მოხდეს შენობების ადაპტირებაც, მიუხედავად იმისა რომ გარკვეულ ხარჯებთან არის დაკავშირებული.

თანამომხსენებელმა მარიკა გვიანიძემ განმარტა, რომ თემატური მოკვლევის ფარგლებში, მოკვლევის ჯგუფს წერილობით მოსაზრება წარმოუდგინა შემდეგმა 9 სუბიექტმა:

1. აჭარის ავტონომიური რესპუბლიკის მთავრობის აპარატი
2. აჭარის ავტონომიური რესპუბლიკის განათლების კულტურისა და სპორტის სამინისტრო
3. აჭარის ავტონომიური რესპუბლიკის განათლების კულტურისა და სპორტის სამინისტროს საქვეუწყებო დაწესებულება - სპორტის დეპარტამენტი
4. აჭარის ავტონომიური რესპუბლიკის, განათლების, კულტურისა და სპორტის სამინისტროს საქვეუწყებო დაწესებულება - საარქივო სამმართველო
5. აჭარის ავტონომიური რესპუბლიკის ფინანსთა და ეკონომიკის სამინისტროს საქვეუწყებო დაწესებულება - საავტომობილო გზების დეპარტამენტი
6. აჭარის ავტონომიური რესპუბლიკის ფინანსთა და ეკონომიკის სამინისტრო
7. აჭარის ავტონომიური რესპუბლიკის ფინანსთა და ეკონომიკის სამინისტროს საქვეუწყებო დაწესებულება - ტურიზმისა და კურორტების დეპარტამენტი
8. აჭარის ავტონომიური რესპუბლიკის სოფლის მეურნეობის სამინისტრო
9. აჭარის ავტონომიური რესპუბლიკის ჯანმრთელობისა და სოციალური დაცვის სამინისტრო

მიღებული დოკუმენტების ანალიზის დროს წარმოქმნილი კითხვების დასაზუსტებლად აღნიშნული უწყებების 12 წარმომადგენელთან ჩატარდა ზეპირი მოსმენა, საბოლოოდ კი შემუშავებული იქნა რეკომენდაციები, რომლებიც შემდგომ მათ გადაეგზავნებათ.

თანამომხსენებელმა - მარიკა გვიანიძემ მადლობა გადაუხადა უმაღლესი საბჭოს თანამშრომლებს დოკუმენტის შედგენაში მონაწილეობისათვის.

უმაღლესი საბჭოს აპარატის უფროსმა, ზურაბ ჭურკვეიძემ აღნიშნა, რომ საქართველოს მთავრობის დადგენილების შესაბამისად 2023 წლის 29 დეკემბერს მიღებულ იქნა საქართველოს ღია მმართველობის 2024-2025 წლების სამოქმედო გეგმა, რომელიც შედგება 10 ვალდებულებისაგან. მან ასევე აღნიშნა, რომ ფუნქციონირებს საჯარო მმართველობის სამმართველო, იგივე ღია მმართველობის სამდივნო, ასევე საკოორდინაციო საბჭო, რომლის წევრებიც არიან როგორც არასამთავრობო, ასევე საერთაშორისო ორგანიზაციები. აღნიშნულ საბჭოში ხმის უფლების გარეშე მონაწილეობს სხვადასხვა სახელმწიფო უწყება, მათ შორის საქართველოს პარლამენტის ღია მმართველობის მუდმივმოქმედი სათათბირო საბჭო და ღია მმართველობის საბჭოს წევრებს შესთავაზა, რომ უმაღლესმა საბჭომ, როგორც ღია მმართველობის თვალსაზრისით ერთ-ერთმა წარმატებულმა ორგანომ აჭარაში, აღნიშნულ საკოორდინაციო საბჭოში მიიღოს მონაწილეობა ხმის უფლების გარეშე.

სხდომის თავმჯდომარემ განმარტა, რომ აღნიშნულისთვის უმაღლესი საბჭო დაიწყებს კომუნიკაციას პარლამენტის ადმინისტრაციასთან და გაუზიარებს ჩვენს გამოცდილებას, შემდგომში მონაწილეობისათვის.

აზრი გამოთქვა ღია მმართველობის საბჭოს წევრმა, ირაკლი ჩავლეიშვილმა და აღნიშნა, რომ ღია მმართველობის საწყის ეტაპზე დანერგვა საბჭოსთვის ურთულეს პროცესს წარმოადგენდა, თუმცა, საბჭო პიონერია ღია მმართველობის დანერგვის თვალსაზრისით და ადვილად უმკლავდება გამოწვევებს, რისთვისაც მადლობა გადაუხადა გაეროს განვითარების პროგრამის წარმომადგენელს, ირინე ურუშაძეს მხარდაჭერისთვის. ტექნიკურმა მხარდაჭერამ და პირდაპირ ეთერში სხდომების ტრანსლირებამ, საბჭოს წევრებს დაეხმარა არამხოლოდ რეგლამენტის დაცვაში, არამედ საქმიანობის გამჭვირვალობის გაზრდაშიც. სხდომების მართვის გამარტივებამ ცალკეულად ხელი შეუწყო პოლიტიკური კულტურის ჩამოყალიბებასაც. მან ასევე მიუთითა, რომ ღია მმართველობა გარდაუვალია, თუმცა დროის საკითხია და ამას უმაღლესი საბჭო მუდმივი წინსვლით ახორციელებს. საბჭოს წევრი, ირაკლი ჩავლეიშვილი, ასევე შემოვიდა ინიციატივით, რომ კონფერენციაში მოწვეული იყვნენ თვითმმართველი ერთეულების წარმომადგენლები, რათა გაეცნონ ღია მმართველობის კარგ და წარმატებულ პრაქტიკას.

აზრი გამოთქვა გაეროს განვითარების პროგრამა (UNDP)-ს წარმომადგენელმა - ირინე ურუშაძემ და აღნიშნა, რომ სახელმწიფო უწყებების თვალსაზრისით ბევრი დაინტერესებული მხარე იყო თემატურ მოკვლევაში ჩართული, თუმცა ობიექტური და სუბიექტური მიზეზების გამო საკონსულტაციო ჯგუფის წევრები და არასამთავრობო ორგანიზაციის წევრები არ მონაწილეობდნენ. ირინემ გამოთქვა მზაობა, შემდგომში ღია მმართველობის სამოქმედო გეგმის ფარგლებში ჩასატარებელ თემატურ მოკვლევაში ჩართულობასთან დაკავშირებით, რომელიც ეხება მდგრადი განვითარების საკითხებს. მან ასევე, აღნიშნა, რომ უმაღლესი საბჭოს დარგობრივი კომიტეტები ახორციელებენ თემატურ მოკვლევას და წარმატებულობა დამოკიდებულია მხარეების რაოდენობაზე, ცალკეულად სამოქალაქო ჩართულობა დამოკიდებულია მოკვლევის თემატიკაზეც.

 აღნიშნულთან დაკავშირებით საბჭოს წევრმა - მარიკა გვიანიძემ განუმარტა, რომ დაინტერესებული მხარეების მიერ კითხვებთან დაკავშირებული დეტალების დაზუსტებასთან დაკავშირებით, უმაღლესი საბჭოს მხრიდან არ ყოფილა შეფერხება და საერთაშორისო ურთიერთობებისა და სტრატეგიული განვითარების დეპარტამენტი მუდმივ კომუნიკაციაში იყო კვლევაში მონაწილეობის მსურველ სუბიექტებთან.

აზრი გამოთქვა საკონსულტაციო ჯგუფის წევრმა - ალექსანდრე ლორთქიფანიძემ და დაინტერესდა წერილობითი ფორმით წარმოდგენილი მოსაზრებები იყო თუ არა დოკუმენტურად დასაბუთებული, რაზედაც თემატურ მოკვლევის ზეპირ მოსმენაზე პასუხისმგებელმა საბჭოს წევრმა, მარიკა გვიანიძემ განუმარტა, რომ არასწორ ინფორმაციას უწყებების მხრიდან ადგილი არ ჰქონია, რაც ზეპირის მოსმენის შედეგად გადამოწმდა კიდეც.

ალექსანდრე ლორთქიფანიძე ასევე დაინტერესდა, გაეცნენ თუ არა კვლევაში მონაწილე სუბიექტები მათზე გაცემულ რეკომენდაციებს, რაზედაც სხდომის თავმჯდომარემ განუმარტა, რომ სწორედ მიმდინარე სხდომაზე მოკვლევის ჯგუფი აჯამებს თემატურ მოკვლევას და მის ანგარიშსა და რეკომენდაციებს წარუდგენს უმაღლესი საბჭოს ბიუროს.

ბიურო კი თავის მხრივ უფლებამოსილია, საკითხი შეიტანოს უმაღლესი საბჭოს პლენარული სხდომის დღის წესრიგში. მხოლოდ ამის შემდგომ უმაღლესი საბჭოს მიერ შემუშავებული რეკომენდაციები მიეწოდებოდათ შესაბამის აღმასრულებელ ორგანოებს.

სხდომის თავმჯდომარემ წევრებს მოუწოდა თემატური მოკვლევის შემაჯამებელი ანგარიშის უმაღლესი საბჭოს ბიუროსთვის წარდგენასთან დაკავშირებით ეყარათ კენჭი:

|  |  |
| --- | --- |
| მომხრე: 6  | წინააღმდეგი:0 |

სხდომის თავმჯდომარემ სხდომა დახურულად გამოაცხადა.

**აჭარის ავტონომიური რესპუბლიკის**

**უმაღლესი საბჭოს თავმჯდომარე,**

|  |  |
| --- | --- |
| **ღია მმართველობის საბჭოს სხდომის თავმჯდომარე** | **დავით გაბაიძე** |

ოქმი შეადგინა:

მალვინა ჯიბლაძე